Karcag Városi Önkormányzat Képviselő - testületének 16/2018. (V.25.) önkormányzati rendelete

a közösségi együttélés alapvető szabályairól és ezek elmulasztásának jogkövetkezményeiről

Karcag Városi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (2) bekezdésében, valamint Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében eljárva a következőt rendeli el:

1. Általános rendelkezések

**1. §**A rendelet területi hatálya Karcag város közigazgatási területének belterületére terjed ki.

**2. §** E rendelet alkalmazásában:

1. *Közösségi együttélés alapvető szabályait sértő magatartás:* az a tevékenység, vagy mulasztás, vagy jogellenes állapot fenntartásában megnyilvánuló magatartás, amely szabálysértésnek vagy bűncselekménynek nem minősül, de a közösségi együttélés szabályaival ellentétes, azt sérti, vagy veszélyezteti, és amelyet Karcag Városi Önkormányzat Képviselő-testülete (a továbbiakban: Képviselő-testület) e rendeletben közösségi együttélés alapvető szabályait sértő magatartásnak (a továbbiakban: közösségellenes magatartás) minősít;

2. *Közterület:* a közterület-felügyeletről szóló 1999. évi LXIII törvény 27. § a) pontjában meghatározott terület;

3. *Zöldterület*: állandó növényzettel fedett közterület, amely a település klimatikus viszonyainak megőrzését, javítását, ökológiai rendszerének védelmét, a pihenést és testedzést, vagy díszítő funkciót biztosít, továbbá a növényzet nélküli földes közterület, ami a fenti funkciónak tesz eleget, de arról a korábbi növényzetet károsító hatások már kipusztították.

2. Eljárási szabályok

**3. §** A közösségellenes magatartás miatti közigazgatási eljárás lefolytatására Karcag Város Jegyzője jogosult.

**4. §** (1) A közösségellenes magatartás miatt indult eljárásokban az általános közigazgatási rendtartásról szóló 2016. évi CL. törvény és a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló 2017. évi CLXXIX. törvény rendelkezéseit kell alkalmazni.

(2) A közösségi együttélés szabályainak megsértője nem vonható felelősségre e rendelet alapján, ha a szabályszegő magatartás büntető-, szabálysértési vagy más közigazgatási szabályszegést szabályozó jogszabály hatálya alá tartozik.

(3) A közösségi együttélés alapvető szabályait sértő magatartás miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségellenes magatartást természetes személy, jogi személy vagy jogi személyiséggel nem rendelkező szervezet jelenti be.

**5. §** (1) A közösségi együttélés alapvető szabályainak megszegőjével szemben természetes személy esetében 200.000,- forintig terjedő, jogi személy és jogi személyiséggel nem rendelkező szervezet esetében 500.000,- Ft-ig terjedő közigazgatási bírság kiszabásának van helye.

(2) Ha helyszíni intézkedés során a közösségellenes magatartást tanúsító a jogsértést teljes egészében elismeri, vele szemben 5.000,- forinttól 50.000,- forintig terjedő helyszíni bírság kiszabásának van helye.

(3) A helyszíni bírság kiszabására a közterület-felügyelő jogosult.

(4) A bírság összegének megállapításakor figyelemmel kell lenni a közösségellenes magatartás súlyára, közösségre veszélyes jellegére és a közterületek rendjének biztosítására. A bírság kiszabásánál súlyosító körülményként kell értékelni, ha a magatartást tanúsító személyt korábban azonos cselekmény vagy mulasztás miatt e rendelet szerinti jogkövetkezmények bármelyikével sújtották. A bírság kiszabásánál enyhítő körülményként kell értékelni a magatartást tanúsító személy eljárást segítő, együttműködő magatartását.

**6. §** Fiatalkorúval szemben nem lehet helyszíni bírságot kiszabni. Közigazgatási bírság kiszabásának akkor van helye, ha a fiatalkorú önálló jövedelemmel rendelkezik, vagy önként vállalja a bírság megfizetését.

**7. §** A kiszabott közigazgatási bírságot vagy a helyszíni bírságot a döntés véglegessé válásától számított 30 napon belül kell megfizetni.

3. Zöldterület használatával kapcsolatos szabályszegés

**8. §** A közösségi együttélés alapvető szabályait sértő magatartást követ el, aki közhatalmi szervek, közintézmények, továbbá kereskedelmi, szolgáltató, vendéglátó tevékenység céljára szolgáló létesítményeket magába foglaló ingatlanok előtti, továbbá köztérnek, közparknak minősülő zöldterületen, arra ki nem jelölt helyen gépjárművel parkol.

4. Záró rendelkezések

**9. §** (1) Ez a rendelet 2018. július 31-én lép hatályba.

(2) A rendelet rendelkezéseit a hatályba lépése után elkövetett közösségellenes magatartásokra kell alkalmazni.

**10. §** (1) Hatályát veszti Karcag Városi Önkormányzat Képviselő-testületének „településünk, környezetünk védelméről” szóló 19/1993. (V.12.) Karcag Városi Önkormányzati rendelete.

(2) Hatályát veszti Karcag Város Önkormányzata „településünk, környezetünk védelméről szóló 5/1999. (II.24.) Ök. sz. rendelettel módosított 19/1993. (V.12.) számú rendelet módosításáról” szóló 30/2000. (X.25.) Ök. sz. rendelete.

(3) Hatályát veszti Karcag Városi Önkormányzat Képviselő-testületének „Településünk, környezetünk védelméről szóló 19/1993. (V.12.) rendelet módosításáról” szóló 1/2004. (I.28.) Karcag Városi Önkormányzati rendelete.

(4) Hatályát veszti Karcag Város Önkormányzata Képviselő Testületének „a településünk, környezetünk védelméről szóló 19/1993. (V.12.) sz. rendelet módosításáról” szóló 9/2009. (III.27.) rendelete.

 (5) Hatályát veszti Karcag Város Önkormányzata Képviselő-testületének „településünk, környezetünk védelméről szóló 19/1993. (V.12.) Karcag Városi Önkormányzati rendelet módosításáról” szóló 6/2012. (III.30.) önkormányzati rendelete.

Karcag, 2018. május 8.

K.m.f.

|  |  |
| --- | --- |
| **Dobos László s. k.** | **Rózsa Sándor s. k.** |
| polgármester | jegyző |